saya kutipkan kolom penyair Rusli Marzuki Saria yang dimuat di harian Haluan edisi Sabtu 16 Desember 2006 yang mengambil tema kereta api.
Parewa sato sakaki (dari kolom Harian Haluan Padang) Cuiik cuiiik Soh soooh .soooh! Oleh: H.Rusli Marzuki Saria "Cuit !" Cuiiiit ..Cuiiiit ..Cuiiiiit .!" "Soh soh .soh ..sooooh !" "Mak Itam mandaki Anai." "Malanguah!" "Sasak angok Mak Itam." "Mak Itam alah tuo, sajak akhia abad salapan baleh." "Kutiko dibukak tambang Ombilin. Ba-a kaindak sasak angok Mak Itam, hampia duo abaaik umua Mak Itam." "Cuit .cuiiit .cuiiiiiik!" "Mak Itam sampai di Pasa Rabaa, Balari dilereng-lereng." "Lereang jo pandakian. Marapi mangaluakan asoktaba. Marapi batuak- batuak kutiko nagari susah. Sakali awanhitam mambubuang. Kapundan mangaluakan." "Lereang malereang tibo di Batagak. Awan bararak ondeh Mai. Ondeh Mai. Takana si upiak jolong gadang. Rambuiknyo sahinggo batih. Marantau bujang dahulu. Tapian jo surau safang langang." "Ondeh Singgalang Kariang. Stasiun Sungaibuluah. Kantang jo lobak sadang manjadi. Takantang den amai! Palobak den biai! Angin Singgalang barambuih manyalinok. Dibaliak-baliak-baliak Batang Agam nan mandarun. Lintuah den surang. Matohari sadang lindok. Padi di sawah sadang buntiang." "Sawah bapetak-petak. Aia mahilia dibawah Ngarai. Sianok sadang sunyi. Jambak taruih ka Sitingkai lalu bakelok ka Kampuang Tabu. Takana amai nan sadang manga? Nampak-nampak tapi tilakuangnyo. Badasau kodek kain saruangnyo." Cuiiit ..cuiiiiit ..cuiiiiit ..!" "Soh .soooh ..sooooh .sooooooh!" "Stasiun Tarok. Kureta api bajalan di nan data. Masinih membunyikan piluik. Tukang bandera ilia mudiak di rel kereta api nan basimpang." Tahun 1950 Stasiun Tarok sangaek ramainyo. Bakureta api pa-I ka Padang. Barangkek jam anam pagi. Piluik kureta alah malanguah-languah. Wakatu kureta api kabarangkek la-i. Bajalan kureta api. Masinih mambunyikan piluik, tukang bandera manurunkan bandera. Stoplaat-stoplaat alah dilalui. Kudian tibo di stasiun Padangpanjang. Kureta api manunggu darisi dari Singkarak. Singkarak mandalo dulang. Awan bararak diatehnyo. Manurun Anai jo rel bagigi. Ondeh lasuahnyo! Mak Itam mancuik, Mak Itam lapang dadonyo. Hilang sasak angoknyo. Karano manurun ka Kayutanam. Stasiun Kayutanam nan rami, banyak urang bajua talua abuih. Dari Kayutanam, Sicincin kureta api balari di nan data. Soh soh cuiiik!. Stasiun Lubuakaluang ramainyo tangahhari. Talua asin! Talua ..Talua asin! Pisang abuih! Stoplat jo stoplat dilalui sampai ka stasiun Tabiang. Mak Itam manunggu sanjo. Mak Itam sampai di stasiun Simpang Haru. "Padang Bukittinggi, 12 jam Mak Itam balari." "Maso saisuak. Maso jayanyo Mak Itam balari. Sajak dibukak palabuhan Emma Haven. Taluakbayua lauiknyo laweh." "Mak Itam tibo di Sawahlunto. Mak Itam mamuek batubaro. Mak Itam lansia dari Bukittinggi ka Baso taruih ka Titih Simarasok, taruih ka Payokumbuah. Jauah jauah nampak gunuang Sago mananti." "Mak Itam cuik .cuiiiik .cuiiiiiiiik!" "Mak Itam so .soooh .soooooh ..sooooooooh." Padang, 10 Desember 2006 Eko Yanche --
Ambo tamasuak nan baruntuang soal kereta api bantuak nan dicaritokan dek Rusli 'Papa' Marzuki Saria tu. Masalahnyo tahun-tahun tujuah puluah ampek, kureta api manjadi tampek bamain ambo. Bulan puaso tagia bana dek anak-anak joloang gadang macam kami untuk bagayuik di gurabak baro atau gurabak simin nan maangkuik simin dari padang ka payakumbuah. Kampuang ambo antara Padang Panjang jo Bukiktinggi, persisnyo di Aia Angek X Koto. Di sinan ado ciek stoplaat tampek kami naik turun kureta. Tangah malam mato ndak namuah lalok, pukua tigo ari ka siang tadanga piluik kureta. Ambo takana nomor seri lokonyo E 1303 (antah dima mak itam tu kini, mungkin alah dilebur dek urang jadi basi daur ulang) Sadiah bana bunyi kureta mandaki antah ka tibo antah indak. Ado dua loko nan ambo ingek nan partamo E 1303 tu. Nan kaduo seri E juo tapi nomornyo ambo lupo. Bedonyo, E 1303 ciroboang asoknyo bulek, nan lain ciroboang asoknyo bantuak kapa kucuik sagi ampek. Di kampuang ambo jaman japang ado nan talindih dek mak itam. Namonyo Mak Akuik. Mako satiok loko nan malindih Mak AKuik tu lalu di stoplaat Aia Angek, urang langsung mangecek, lah lalu kureta si Akuik. Co itu bana dakeknyo urang awak jo kureta. --
Dicaritokan dek almarhum Bustanul Arifin Adam ka Ambo dua puluah tahun nan silam, diantaro karajo nan jadi kebanggaan di maso lalu adolah: karajo kantua pos, guru, kontroler kabun sarato DKA (zaman ulando disabuik SS, mohon dikoreksi kalau ambo kaliru) Di DKA nan paliang tasabuik salin musinih adolah Angku Sep. Di zaman kemerdekaan namonyo Pak Ka-Es atau kapala stasiun. Itu urang nan paliang pantiang dalam perjalanan kureta. Kalau keceknyo ndak barangkek, mako ndak barangkek kureta. Bajuonyo pintalon abu-abu tuo. Ado salempang di bahunyo. Kupiah caronok sirah nampak gagah di kapalonyo. Di dadonyo ado duo tali. Nan ciek sirah nan ciek dari ameh. Nan sirah tali piluik. Nan ameh, rantai loji saku buatan swiss, biasonyo tampek urang maakurkan jam adolah jo jam saku angku sep itu. Di tangan suok ado sinyal (bendera dari kayu) warnanyo sirah. Piluik diambuih, musini mamarentahkan tukang baro manambah baro, lalu nyo agiah sinyal jawaban jo piluik juo tandao inyo alah siap barangkek. Bendera diayun, kuretapun mulai mamasuakkan stoom (uap) dari ketel ka dalam silider untuk manakan piston, sooooooh......, rel badanyuik, urang-urang di peron malambai-lambaikan tangan. Ado nan manangih malepeh sanak sudaro. Pamandangan tu acok ambo caliak di stasiun gadang di Padang panjang tahun-tahuan 69. Angku sep sudah tu bajalan lambek-lambek ka ruangannyo. Nampak bana di wajahnyo raso lega, lah salasai tugehnyo. Untuak urusan malapeh tu, alun pernah diwakil- wakilkan ka nan lain. --
Pada masa chlaas kedua, untuanglah kureta api di wilayah republik masih bisa jalan. Dicaritokan dek apak ambo, kutiko pai baparang dari Padang Panjang ka front Tapakis, Lubuk Aluang. Pasukan-pasukan batalyon merapi dikirim dari Padang Panjang. Padang hari sasudah sumbayang asa, tattara lah babarih masuk darisi. Ado juo nan maraok di gurabak lapeh (indak baatok) Manjalang barangkek, stasiun padang panjang raminyo alahurabi. Induak- induak, anak ngenek, urang-urang gaek bacampua baua. Tibo-tibo datang Tek Amah (Panggilan untuk Rahmah El Yunusiah, pendiri Dinniyah Putri) manyarumbu ka muko. Urang-urang maagiah jalan untuak Tek Amah. Di peron tu Tek Amah bapidato baapi-api: "Wahai anak-anak ku, pai lah bajuang. Bunuah ulando! Maju kalian ka front! Maju! Jan babaliak pulang kalau kakalah! Anak-anakku, kami badoa untuak kalian, pailah ka front, usia ulando! Merdekaaaaa! Tek Amah maacuangkan tangannyo sambia mambantuak tinju. Tentara nan ado di kureta mambaleh: Merdekaaaaa! Urang nan banyak manjawek pulo: merdeka!!! Sudah tu, amai-amai bagaduru ka dalam darisi. Maantakan lamang, tapai, pinukuik, lapek bugih, karupuak, kue sangko, goreng pisang, rokok, timbakau sampai nasi ramas bagai. Itu manunjuakkan gadangnyo harapan urang nan banyak ka pejuang-pejuang awak nan kamanyabuang angok di Tapakih. Matoari mulai turun, angku sep maambuih piluik, kureta melakukan kompresi partamo untuak mamuta roda loko, siap-siap manuruni silaiang kariang....tuiiiiiiiiiit --
ind_Latn min_Latn min_Latn min_Latn min_Latn